Adolphus, Dei gracia Romanorum rex semper augustus, universis presentes visuris graciam suam et omne bonum. Cum a nostra celsitudine justum petitur et honestum, gratulamur admittere que petuntur, maxime cum talium virorum exaudiri precamina nos delectet, de quibus imperii gloria decoratur et felix suscipit incrementum. Ad hoc habito respectu, noverint universi quod, prout a viris valentibus didicimus, nobilis vir Guillermus, major civitatis Bisuntine, dedit et contulit voluntate spontanea in feodum nobili viro Humberto, domino de Claravalle in montana, Bisuntine dyocesis, majoriam Bisuntinam seu villicatum cum omnibus pertinenciis, jurisdictionibus ac universis appendiciis ipsius majorie, dictam majoriam non diminuens, sed potius meliorans, ab ipso Guillermo tenendam, habendam, possidendam, suo nomine, titulo feodali; ipse vero dictus Humbertus ex libera voluntate dictam majoriam, cum omnibus appendiciis, pertinenciis, jurisdictionibus ac juribus universis, dedit, contulit et tribuit nobili viro Johanni de Cabilone, domino de Allato, habendam, tenendam, possidendam titulo feodali, pro se et suis heredibus, ita quod dictus Humbertus dictam majoriam tenebat in feodo a dicto Guillermo et dictus Johannes de Cabilone tenebat in feodo a dicto Humberto; predicti ambo nobiles Guillermus et Humbertus de Claravalle coram nostra celsitudine suam presenciam exibentes, nostre majestati coram nostris proceribus humiliter supplicarunt ut dictam donacionem dicte majorie Bisuntine factam a nobili Guillermo in dictum Humbertum et a dicto Humberto in spectabilem virum Johannem de Cabilone, confirmaremus, ratificaremus [et] approbaremus de clemencia nostre regie majestatis. Nos eorum devotis precibus inclinati, predictam donacionem, in quantum dictis viris Guillermo et Humberto competit, dictam collacionem seu donacionem approbamus, ratificamus et auctoritate nostra et imperii confirmamus. In quorum testimonium, hanc litteram conscribi et nostri sigilli munimine fecimus roborari. Datum Haggenberg, anno Domini Mº CCº LXXXX tercio, indictione sexta, regni vero nostri anno secundo.